As die Springbokke met die regte ingesteldheid opdaag, behoort hulle nie probleme te hê om die Franse agttal in Junie se toetsreeks te tem nie.
Só sê Steven Kitshoff, wat die naweek ’n gesamentlike kontrak van twee en ’n half jaar met die Suid-Afrikaanse Rugbyunie en Westelike Provinsie gesluit het.
Kitshoff keer terug Suid-Afrika toe met die droom om weer die Groen-en-Goud te dra. Hy het nog nie 30 toetse vir die Bokke gespeel nie, so sou eers in 2019 – in die Wêreldbeker-jaar – weer beskikbaar gewees het indien hy nie sy nuwe kontrak gesluit het nie.
“Die spelers het mekaar oor die laaste jaar leer ken. Dit gaan in vanjaar se Super-reeks goed met van ons spanne en die ouens speel lekker rugby. Ek dink dit gaan ’n goeie seisoen wees. Die ouens sal hul kant bring en Bok-rugby op die regte koers kry,” sê hy.
Kitshoff meen hy keer as ’n beter speler en meer volwasse mens terug. Hy is veral naby aan sy pa, Steven sr., maar moes in Frankryk saam met sy verloofde, Aimee Steenkamp, buite sy gemaksone op sy eie voete staan.
“Ek het baie gebaat by die afrigting wat ek hier gekry het en om elke naweek teen ’n ander stut te speel as wat ek gewoond was in Superrugby,” sê hy.
“Om in Frankryk saam met Aimee te wees, was ook ’n belewenis. Ek het nie meer vir Hilton (Houghton, sy agent) en my ouers naby aan my gehad nie, so moes dinge self uitsorteer. Ek het as speler en mens gegroei.”
Terwyl Kitshoff veral aan sy verwoestende skrumwerk geken word, het hy in Frankryk ook hard aan ander aspekte van sy spel geskaaf.